《和乐周弟寄韵 其五》
明代·郭棐

上方楼阁梵王宫，峡迥周遭紫翠中。古寺飞来山色老，妖猿化去世缘空。

昙花芳映菩提树，宝鼎香浮柏子风。千载玉环今在否，漫题诗句记行踪。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。